<p><strong>Kalium (K) er det mineralet (ionet) som finnes i høyest konsentrasjon i alle cellene i kroppen hos dyr og mennesker, og i plantenes celler. I blodet og i væsken mellom cellene er det Natrium som dominerer, og konsentrasjonen av Kalium er lav. Både Kalium og Natrium er positivt ladet, og i et komplisert samspill sikrer de to kationene at nerver og muskler fungerer på en normal måte. Kalium fra fôret opptas hurtig og komplett gjennom tarmveggen og transporteres til cellene med blodet. Omtrent 75% av kroppens kalium finnes i skjelettmuskulaturen.</strong></p>
<p><strong>Kalium kilder</strong><br />Siden levende planteceller har et høyt innhold av kalium, er de vanlige grovfôrtypene vi bruker i hestens rasjoner (gras, høy, ensilasje) gode kaliumkilder. Disse fôrtypene inneholder i området 10 til 20 gram kalium per kg tørrstoff. Korn og kornprodukter kommer fra planteceller som er spesialisert for å danne opplagsnæring, og inneholder vesentlig mindre (2-5 gram per kg tørrstoff) enn fôr fra hele planter. Dette betyr at hester som får rasjoner med en anbefalt mengde grovfôr, tilsvarende 1,5 kg tørrstoff per 100 kg kroppsvekt, vil ha et overskudd av kalium i dietten.</p>
<p><strong>Kalium behov</strong><br />Kaliumtapene gjennom urin og gjødsel må dekkes gjennom fôret. Unge, voksende dyr må tilføres nok kalium til å kunne bygge opp nye celler.</p>
<p>Hos voksne hester på vedlikehold, og drektige hopper er kaliumbehovet omtrent 5 gram per 100 kg kroppsvekt. Hos føllhopper i de første 3-4 måneder av laktasjonen er behovet omtrent det dobbelte av vedlikeholdsbehovet, på grunn av melkas høye innhold av kalium. For unghester i vekst er behovet rundt 5,5 gram per 100 kg kroppsvekt.</p>
<p>Trening øker behovet for kalium på grunn av økt tap gjennom svette og økt utskilling i urinen. For hester i intens trening er behovet omtrent det dobbelte av vedlikeholdsbehovet, ca 10 g pr 100 kg.<br />I rasjoner med nok grovfôr vil innholdet av kalium være høyere enn behovet hos de fleste hester. For en hest på 500 kg betyr dette at en rasjon med om lag 5 kg grovfôr tørrstoff vil kunne dekke behovet selv når hesten er i intensiv trening.</p>
<p><strong><img src="images-joomla/guides/minus.png" alt="" style="vertical-align: middle;" /> For lite kalium</strong><br />Tegn på for lite kalium er gjerne trøtthet, svakhet i muskulaturen, døsighet, liten treningsvillighet og nedsatt inntak av vann og fôr. Hos friske hester som får rasjoner med nok grovfôr ser man svært sjelden tegn på for lite kalium. Hvis kaliummangel er konstatert, kan det gis mineraltilskudd som inneholder kaliumsalter.</p>
<p><strong><strong><img src="images-joomla/guides/plus.png" alt="" style="vertical-align: middle;" /></strong> For mye kalium</strong><br />Hestens nyrer varierer utskillingen av kalium avhengig av kroppens kaliuminnhold. Ved høyt inntak av kalium øker kaliumutskillingen med urinen og opprettholder kaliumbalansen i kroppen. Det er imidlertid viktig at hestene alltid har fri tilgang på vann, dersom de skal klare å skilles ut et overskudd gjennom urinen.</p>
<p><strong>PC-Horse</strong><br />I de høyere versjonene av PC-Horse (Skole, Konsulent og Professional) beregnes nå (fra og med versjon 2.32) kaliumbehovet til alle typer hester, og rasjonens innhold vises i forhold til hestens behov.</p>
<p>PC-Horse gir varsel dersom innholdet av grovfôrtørrstoff i rasjonen er lavere enn anbefalt. Dette gir en enkel mulighet til å justere lave kaliuminntak med å øke rasjonens innhold av grovfôr.</p>
<p style="margin-top: 0.1pt; margin-right: 0cm; margin-bottom: 0.1pt;">&nbsp;</p>
<p style="margin-top: 0.1pt; margin-right: 0cm; margin-bottom: 0.1pt;"><em>This article was originally written by Dr. Day Austbø.</em><br /> <em>Copyright: PC-Horse International - Norway 2017.</em><br /> <em>Feel free to use and publish the material. Please indicate the source and author.</em></p>
<p><span style="border-radius: 2px; text-indent: 20px; width: auto; padding: 0px 4px 0px 0px; text-align: center; font: bold 11px/20px 'Helvetica Neue',Helvetica,sans-serif; color: #ffffff; background: #bd081c  no-repeat scroll 3px 50% / 14px 14px; position: absolute; opacity: 1; z-index: 8675309; display: none; cursor: pointer;">Save</span></p>