<p>Som planteeter velger hesten sin naturlige diett fra blader, stengler og frø av gras og annet plantemateriale. I hovedsak består disse plantedelene av karbohydrater. Siden de aller fleste planter og plantedeler har lavt fettinnhold, vil også de mest vanlige fôrtypene vi bruker til hest inneholder lite fett. I grovfôr som høy og høysilasje er fettinnholdet vanligvis 10-15 gram fordøyelig fett per kg tørt fôr. I bygg er innholdet av fett ca 20 gram per kg mens havre er mer fettrik og inneholder rundt 50 gram per kg. Det finnes også havretyper med fettinnhold på 90 – 100 gram per kg. <br /><br />Fett er energi-rikt,  og fett i form av vegetabilske oljer som soyaolje og maisolje kan være viktige energitilskudd i rasjonen. Vegetabilsk olje inneholder rundt tre ganger så mye energi som de vanlige kornslagene og kraftfôrblandinger. Det vil si at 0,3 kg olje har omtrent samme energiverdi som 1 kg kraftfôr.</p>
<p>Fett fordøyes i tynntarmen hos alle dyr. Fettet finfordeles (emulgeres) ved hjelp av stoffer i gallen, før det spaltes av enzymer fra bukspyttkjertelen og transporteres gjennom tarmveggen til blodet. Selv om hesten ikke har galleblære fordøyer den godt fett når det gis i moderate mengder. Dersom vi gir vegetabilsk olje i rasjonen regner vi at det er uproblematisk for hesten å fordøye opp til 1.0 desiliter olje (0,1 kg) per 100 kg kroppsvekt. Det vil si at en hest på 500 kg kan få opp til 0,5 liter per dag. Hesten er imidlertid ikke særlig glad i vegetabilsk olje, så det er mest vanlig å gi 0,3 – 0,5 desiliter daglig. Dette bør deles på minst to måltider og blandes med annet fôr hesten liker godt.</p>
<p>Enkelte hester har problemer med reguleringen av blodsukkeret (insulinresistens) eller opplever tilbakevendende muskelproblemer (krysslammelse, tying up). Disse lidelsene henger sannsynligvis sammen med en rask absorpsjon av glukose som gir perioder med betydelig økt innhold av glukose i blodet (forhøyet blodsukker) etter fôring med korn og kraftfôr. Slike hester må derfor ha minst mulig av fôrtyper som inneholder stivelse eller sukker. Havre, bygg og mais inneholder mye stivelse (500-600 gram per kg). Denne stivelsen absorberes etter spalting i tarmen som glukose. Det vil derfor være viktig å redusere mengden stivelsesholdig kraftfôr i rasjonene. Her kommer fett inn som en nyttig alternativ energikilde. Fett absorberes som fettsyrer og påvirker i liten grad hestens blodsukker. Fett og vegetabilske oljer kan derfor brukes for å erstatte deler av kraftfôret i fôrrasjonen.</p>
Vegetabilsk olje inneholder hovedsakelig fett (triglyserider) og lite av andre næringsstoffer. Det er derfor viktig å sikre at rasjonen har et balansert innhold av alle de andre næringsstoffene hesten trenger. Her vil du få god hjelp av PC-Horse programmet. Du kan raskt se om fôrrasjonen gir en balansert tilførsel av næringsstoffene, og korrigere hvis det er mangler. Du vil også få informasjon om hvor mye fett det er i rasjonen og om dette er innenfor det anbefalte området.