<p><em><img alt="galoppfinish" src="images-joomla/stories/seasons/galoppfinish.jpg" width="550" height="413" /><br />Foto: Elina Björklund, Roccamshots<br data-mce-bogus="1" /></em></p>
<p>&nbsp;</p>
<p>Det er mange typer tilskuddsfôr til hester på markedet. Mange gir slike produkter til hestene uten å ha fastslått om det er et reelt behov for tilskuddet eller om tilskuddet har en dokumentert effekt.</p>
<p><strong>Vitamin og mineraltilskudd</strong><br />Den mest vanlige typen tilskuddsfôr til hester er vitamin og mineraltilskudd. Disse produktene inneholder oftest vitaminene A, D, E pluss flere B-vitaminer og vitamin C. I tillegg inneholder de et bredt spektrum av makro- og mikromineraler. Hensikten med disse produktene er at de skal sikre at fôrrasjon ikke inneholder for lite av disse næringsstoffene.<br />Der hestens rasjon består hovedsakelig av grovfôr eller av grovfôr og rent korn (havre eller bygg) vil det oftest være behov for å ta med et vitamin/mineral tilskudd. De fleste har et balansert innhold av næringsstoffer og vil ikke kunne gi problemer med overdosering så lenge de brukes etter produsentens anbefalinger.<br />Kraftfôrblandinger til hest er tilsatt vitaminer og mineraler. Gitt i de mengder som anbefales av produsenten (oftest ca 0,5 kg per 100 kg kroppsvekt/dag) skal de kunne balansere hestens rasjon for disse næringsstoffene og det skal ikke være behov for ekstra tilskuddsfôr såfremt grovfôret er av vanlig god kvalitet. Hester som trenes lite eller lett blir for feite får gjerne mindre kraftfôrblanding enn det som anbefales av produsent. Da vil det være riktig å gi vitamin/mineral tilskudd, men mengden må tilpasses etter hvor mye kraftfôrblanding de får. Vi skal altså ikke gi full mengde kraftfôrblanding og i tillegg full mengde vitamin/mineraltilskudd.<br />Enkelte tilskudd inneholder kun noen få vitaminer eller mineraler. Et typisk eksempel er tilskudd som hovedsakelig inneholder vitamin E og selen (Se). Når vi bruker slike tilskudd skal vi huske at alle kraftfôrblandinger til hest er tilsatt både vitamin E og selen. I tillegg er selen et svært giftig mineral som lett kan overdoseres.<br /><br /><strong>Elektrolytter</strong><br />Elektrolytter er viktige for å opprettholde væskebalanse og normal funksjon i kroppen. De viktigste elektrolyttene er natrium (Na+), klorid (Cl-) og kalium (K+). Også kalsium (Ca++) og magnesium (Mg++) er viktige elektrolytter, men trengs i mindre mengder. Natrium og klorid finner vi i vanlig salt (NaCl). Kalium får hesten hovedsakelig fra grovfôret. Typisk innhold av kalium i gras, høy eller ensilasje er rundt 15 - 20 gram per kg tørrstoff (tørket fôr). Får hesten nok grovfôr i rasjonen vil den få tilført 3 - 5 ganger mer kalium enn dagsbehovet. Behovet for natrium er midlertidig vanskelig å få dekket gjennom fôret. Vi må derfor sørge for at hesten får nok salt. Flere forsøk har vist at hester ikke regulerer saltopptaket sitt godt nok ved bruk av saltstein. Vi bør derfor gi saltet direkte på fôret så vi er sikre på at hesten har fått det den trenger. Dette er særlig viktig til hester i trening som svetter mye og dermed taper mye salt gjennom svetten. Etter hard trening eller konkurranse kan en hest tape mer enn 100 gram salt gjennom svette.<br />De fleste elektrolytt tilskudd inneholder salt og sukker pluss kalium, kalsium, magnesium og enkelte sporstoffer. Det er viktig å være klar over at de vanligste elektrolytt tilskudd ikke dekker hestens behov for natrium. Vi må derfor alltid sørge for at hesten får nok salt.<br />Ved harde anstrengelser som i distanseritt eller konkurranser som går over flere dager kan det være aktuelt å supplere med en elektrolyttblanding da det kan være behov for ekstra tilskudd av kalium, kalsium og magnesium.</p>
<p><strong>Urter</strong><br />Enkelte tilskudd består hovedsakelig av urter. Disse blir gitt i små mengder og bidrar lite til hestens ernæringsmessige status. Det blir imidlertid gjerne hevdet at de har helsefremmende effekter uten at dette er tilstrekkelig dokumentert. Enkelte urter inneholder alkaloider og andre plantestoffer (phytochemicals) der virkningen hos hest er ukjent. Denne type tilskudd må derfor brukes med varsomhet. Til konkurransehester er det særlig viktig å ha sikkerhet for at denne typen tilskudd ikke inneholder stoffer som er forbudt ifølge dopingreglementet. Det er mange eksempler på at «sikre og naturlige» kosttilskudd har gitt utslag på dopingtester både hos mennesker og hester.<br />Hvitløk er et av de mest populære kosttilskudd både til mennesker og hester, og er kjent for å ha en rekke helsefremmende effekter. Men hvitløk inneholder blant annet allicin som i for store mengder kan føre til anemi (Heinz body anemia). Det er usikkert hva som er sikker daglig mengde hvitløk til hester, men forsøk har vist at et daglig inntak av mer enn 0,2 gram frysetørket hvitløk per kg kroppsvekt førte til forandringer i røde blodceller og anemi hos hester (Pearson et al., 2005).<br />Hvitløk blir også gitt til hester for å redusere insektplage i sommermånedene. Det er ikke dokumentert at dette har noen som helst virkning.<br /><br /><strong>Probiotika , prebiotika og gjær</strong><br />Probiotika er produkter med levende bakterier som skal kunne bedre fordøyelsen og skape en sunn tarmflora. Vanlige bakterietyper er melkesyrebakterier.<br />Prebiotika er ulike typer tungt fordøyelige karbohydrater (fiber) som skal stimulere vekst av gunstige tarmbakterier. Vanlige prebiotika er frukto- oligosakkarider (FOS), inulin og resistent stivelse.<br />Effekten av pro- og prebiotika til hest er for lite dokumentert og resultater fra forsøk som er gjort varierer. Denne typen tilskudd medfører liten fare for uheldige bivirkninger og mange gir pro- og prebiotika tilskudd til hestene for å sikre god tarmhelse og motvirke diarê.<br />Det finnes mange typer gjærprodukter. De kan inneholde tørket gjær, gjærkultur eller gjærekstrakt. Tørket gjær og gjærkultur inneholder levende aktiv gjær som skal stimulere fiber fordøyelse, mens gjærekstrakt er et ekstrakt av gjærceller som er inaktivt og skal stimulere tarmfloraen og bedre prestasjon. Den mest vanlige gjærkulturen i slike produkter er Saccharomyces cerevisiae.<br />Effekten av gjærtilskudd er for lite dokumentert, men enkelte undersøkelser har vist bedret fordøyelighet av enkelte fôrkomponenter og økt vekst hos unghester. Bruk av gjærtilskudd til hester regnes som ufarlig og tørket gjær tilsettes også i enkelte typer kraftfôrblandinger.</p>
<p><strong>Konklusjon</strong><br />Vitamin- og mineraltilskudd skal bidra til å balansere hestens rasjon for disse næringsstoffene. Her vil PC-Horse hjelpe deg og vise om det er essensielle næringsstoffer som det er for lite av i rasjonen. Elektrolytter er viktig, særlig til hester i trening. Det viktigste er å sikre at hesten får nok salt. Elektrolyttprodukter kan være viktig ved særlig harde anstrengelser og konkurranser som går over flere dager. Når det gjelder pro- og prebiotika, urter og gjær er det ikke mulig å angi behov. Her må derfor den enkelte vurdere bruken av slike produkter. Sørg alltid for at det produktet du bruker er sikkert i forhold til gjeldende dopingreglement.</p>
<p><span style="font-family: Calibri,Verdana,Helvetica,Arial;" face="Calibri, Verdana, Helvetica, Arial"><span style="font-size: 11pt;"><strong>Litteratur:</strong><br />Pearson, W., H. J. Boermans, W. J. Bettger, B. W. McBride, and M. I. Lindinger. 2005 Association of maximum voluntary dietary intake of freeze-dried garlic with Heinz body anemia in horses. Am. J. Vet. Res. 66:457-465.</span></span></p>