<p><strong>Når unghestene settes i trening må vi sikre at de får nok kalsium.</strong><br /><br />Det er vanlig å sette unghestene i trening om høsten etter avsluttet beitesesong. Trav og galopp hester vil da oftest være rundt 18 måneder gamle, mens ridehester gjerne vil være ett år eldre. I løpet av sommeren har unghestene hatt gode dager med fri tilgang til beitegras. De har også gått ute hele døgnet og vært i jevnlig aktivitet det meste av døgnet.<br /><br />Etter innsetting blir unghestene oftest satt på boks med noen timer daglig i luftegården. I tillegg kommer treningen som nå har begynt. Unghestene skal også over på en fôring som er bestemt av oss og som avviker vesentlig fra beitegraset de har spist gjennom sommeren.<br /><br />Jevnlig aktivitet, slik som unghestene har når de går på beite, har i flere undersøkelser vist seg å være gunstig for utviklingen av et sterkt skjelett. Mye aktivitet stimulerer til økt mineralisering av knoklene som belastes. Dette kan undersøkes ved hjelp av røntgenteknikker der man på bildene kan måle tettheten i knokkelen, vanligvis pipa på et frambein (MC3).<br /><br /><img src="images-joomla/stories/seasons/x-rayhovcalium.jpg" alt="x-rayhovcalium" height="343" width="550" /><br /><br />Gjennom en beiteperiode med mye aktivitet vil tettheten i pipeknokkelen øke og dermed også knokkelens styrke. Dersom unghestene etter avsluttet beitesesong settes inn på boks og kun mosjoneres lett eller går i luftegård vil tettheten i knoklene kunne avta igjen. Vi risikerer dermed at den gode effekten av beitesesongen går tapt. For å unngå dette er det viktig at unghestene har mest mulig aktivitet og treningen bør legges opp slik at vi minst et par ganger i uka legger inn korte sprinter slik at knoklene i beina belastes. Bare rolig trening i skritt og kort trav er ikke nok til å stimulere økt mineralisering av knoklene.<br /><br />Når vi snakker om mineralisering av bein er det særlig kalsium som er viktig. Dette betyr at når vi starter systematisk trening av en unghest vil det være avgjørende for utviklingen at den får tilført nok kalsium. Havre, bygg, hvete og mais er kornslag som omtrent ikke inneholder noe kalsium (0,3 til 0,6 gram per kg). I grovfôr som høy og ensilasje vil innholdet av kalsium kunne variere relativt mye, gjerne mellom 1,5 til 4 gram regnet per kg tørt fôr (per kg tørrstoff).<br /><br />Fosfor er også viktig for beindanningen da dette sammen med kalsium danner mineralkrystallene som gir knokkelstyrken. Behovet for fosfor er rundt halvparten av behovet for kalsium. Kornslagene som nesten ikke inneholder kalsium inneholder derimot relativt mye fosfor (3-5 gram per kg). Grovfôr som høy og ensilasje vil inneholde rundt 2 gram fosfor per kg tørrstoff, men også dette kan variere en del, så grovfôranalysen vil være viktig også med hensyn til beregningen av hestens tilførsel av fosfor.<br /><br />Unghester i trening vil oftest få en del korn eller kraftfôrblanding. Det er derfor ikke ofte vi ser mangel på fosfor til disse hestene, men det kan forekomme.<br />I kraftfôrblandinger til unghester og til hester i trening vil kalsiuminnholdet kunne være mellom 8 og 18 gram per kg. Kalsiuminnholdet vil være oppgitt på kraftfôrsekken, men er ofte gitt i prosent. Det betyr at et kalsiuminnhold på f.eks 1,2% tilsvarer 12 gram kalsium per kg.<br /><br />Som et eksempel kan vi ta en unghest av vanlig stor rase (ridehest, travhest, fullblod) og setter den i trening ved 1½ års alder. For å sikre at denne unghesten gjennom treningen bygger sterke knokler i beina må vi sørge for at den daglig gjennom fôrrasjonen får tilført 45 til 50 gram kalsium. Dersom vi gir unghesten 7 kg høy som inneholder 2 gram kalsium per kg vil dette tilføre totalt 14 gram kalsium. Vi mangler da fremdeles rundt 30 gram kalsium. Dette må dekkes opp enten gjennom kraftfôrblanding eller ved å gi kalsiumtilskudd.<br /><br />Vi ser av eksempelet at det er viktig å kjenne innholdet av kalsium både i grovfôret vi bruker (fôranalyse!) og i kraftfôret. Når du bruker PC-Horse vil unghestens kalsiumbehov beregnes ut fra opplysningene du gir om hestens type, alder og treningsmengde. Dette gjør at du kan sette sammen en fôrrasjon som dekker behovet ikke bare for kalsium, men for alle viktige næringsstoffer. Dersom du har grovfôranalyse vil du kunne legge denne automatisk inn i PC-Horse og dermed øke sikkerheten på beregningen av rasjonens næringsinnhold.</p>
<p style="margin-top: 0.1pt; margin-right: 0cm; margin-bottom: 0.1pt;"><em>This article was originally written by Dr. Day Austbø.</em><br /> <em>Copyright: PC-Horse International - Norway 2012.</em><br /> <em>Feel free to use and publish the material. Please indicate the source and author.</em></p>