Hesten er et steppedyr, hvis naturlige foder består af græs, urter og grovere træagtig vegetation. Heste på græs vil bruge hovedparten af døgnets timer på at optage foder. Hestens fordøjelsesorganer er således tilpasset en kontinuerlig foderoptagelse døgnet rundt. Hestens mave og tarmkanal består af nogle velafgrænsede afsnit med hver deres funktion. Overgangene mellem de enkelte afsnit er ofte forsnævringer eller drejninger, hvilket betyder, at hesten let får forstoppelse, hvis fodringen er forkert. Korrekt fodring kræver derfor viden om hestens fordøjelsesorganer og deres funktion.