<hr />
<p><em>Denne temaartikkelen er skrevet av førsteamanuensis Dag Austbø ved Universitetet for miljø og biovitenskap. Dag Austbø og Knut Hove er to av nøkkelpersonene bak utviklingen av PC-Horse. Deres vitenskapelige arbeid og internasjonale nettverk bidrar til at programmets faktaopplysninger og beregningsmodeller står på etablert vitenskapelig grunn.</em></p>
<hr />
<p>Denne vinteren har så langt vært mer kald og fuktig enn tørr og kald. Vi skal likevel huske at fuktig kaldt vær kan være en like stor utfordring for hestene som kaldt tørt vintervær.<br /><br />Når hestene går ute er det absolutt best både for temperaturregulering og trivsel at de får gå uten dekken. Da vil huden og pelsen kunne fungere slik at hesten best mulig tilpasser seg omgivelsene. Der vi har mulighet kan det på en tørr plass settes opp et skjul med tak og tre tette vegger. Den åpne veggen skal være mest mulig skjermet mot den dominerende vindretningen. Inne skal det være tørt slik at hestene kan ligge komfortabelt. Under slike forhold har hestene mulighet til selv å velge om de vil være ute eller søke ly. Vi vil da se at hestene søker ly når det er kaldt, fuktig og gjerne mye vind. I kalde klare dager vil de gjerne være ute selv uten dekken.<br /><br />Når hestene går enkeltvis i luftegård er det ikke praktisk å lage skjul til hver enkelt hest. Det vil si at hestene ikke har mulighet til selv å tilpasse seg omgivelsene. Da må vi bruke dekken for å beskytte mot kaldt fuktig vær og streng vinterkulde.<br /><br />Hester som skal gå mye ute om vinteren bør ikke være tynne. Hester i dårlig hold blir fortere kalde enn hester i godt hold, da litt fett på kroppen isolerer godt. Her må vi tenke spesielt på unghestene. De tåler kaldt fuktig vær og streng vinterkulde dårligere enn voksen hester.<br />I kalde perioder er det viktig at hester som går ute har noe å ete, samtidig som vi må sørge for at vann alltid er tilgjengelig og ikke fryser. Når hesten eter produseres det varme. Grovfôr som halm, høy og ensilasje (ikkefor fuktig) gir mer varme enn kraftfôr. Om vinteren er det derfor spesielt viktig at hestene har grovfôr tilgjengelig når de er ute og at alle hestene har tilgang til fôret, ikke bare de mest dominante i flokken.<br /><br />Dersom du er redd for at enkelte av hestene dine blir for feite når de får fôr ute kan du regulere dette med å redusere fôret de får inne om kvelden og natten, eller omvendt for de som lett blir for tynne. Bruk PC-Horse programmet til å sette opp fôrplaner som er tilpasset den enkelte hesten og de forholdene den lever under både ute og inne.<br /><br />Mye uteliv er viktig for hestene, så det er viktig at vi får dette til å fungere bra uansett årstid og værforhold.</p>