<p>Hestens behov for vitamin A kan dekkes ved inntak av retinol som finnes i animalske fôrtyper eller som syntetisk forbindelse, eller ved inntak av beta-karoten som finnes i vegetabilske fôrtyper. Det er veldig lite retinol i hestens vanlige fôrtyper, mens beta-karoten finnes i betydelige mengder i grovfôr og bare i små mengder i korn.</p>
<p>Den biologiske aktiviteten til ulike retinol forbindelser eller beta-karoten varierer. En internasjonal enhet (IU) vitamin A er definert som den biologiske aktiviteten til 0,300 mikrogram (µg) all-trans-retinol. For beta-karoten blir det regnet at 1 millligram (mg) tilsvarer 400 IU vitamin A.</p>
<p><img style="display: block; margin-left: auto; margin-right: auto;" src="images/moonhorse.jpg" alt="" /></p>
<p><strong>Hvordan virker vitamin A i kroppen</strong><br />Vitamin A er nødvendig for normalt nattsyn. Det påvirker også celledifferensiering, og som et resultat av dette har det en viktig funksjon i reproduksjon og fosterutvikling. I tillegg er vitamin A viktig for å opprettholde immunrespons ved infeksjoner.</p>
<p>Beta-karoten er et provitamin som kan omdannes til aktivt vitamin A i kroppen. Imidlertid har det også viktige funksjoner i kroppen uten at det er blitt omdannet. Det er nå kjent at beta-karoten har spesifikke funksjoner i ulike kroppsvev og organer som fettvev, huden og eggstokker. I eggstokkene har beta-karoten sin rolle særlig i det gule legemet (corpus luteum) der det er med å kontrollere progesteronutskilling og eggløsning. Det er også viktig for embryo implantering og opprettholdelse av drektighet. Disse funksjonene er avhengige av beta-karoten og vitamin A vil ikke kunne erstatte en mangel på beta-karoten.</p>
<p><strong>Hestens behov for vitamin A</strong><br />Vitamin A behovet til ulike typer hester er ikke godt definert. NRC-2007 oppgir følgende minimumsbehov for vitamin A:</p>
<table style="width: 385px; height: 88px;">
<tbody>
<tr>
<td>Voksne hester på vedlikehold: </td>
<td> 30 IU per kg kroppsvekt</td>
</tr>
<tr>
<td> Voksne hester i trening:</td>
<td> 45 IU per kg kroppsvekt</td>
</tr>
<tr>
<td> Hingster i bedekkingssesongen:</td>
<td> 45 IU per kg kroppsvekt</td>
</tr>
<tr>
<td> Unghester i vekst:</td>
<td> 45 IU per kg kroppsvekt</td>
</tr>
<tr>
<td>Drektige og lakterende hopper:</td>
<td>60 IU per kg kroppsvekt</td>
</tr>
</tbody>
</table>
<p><strong>Vitamin A i hestens fôr</strong><br />Kraftfôrblandinger til hest er vanligvis tilsatt vitamin A som retinol tilsvarende 7000 – 15000 IU vitamin A per kg. Korn inneholder lite beta-karoten mens mais inneholder rundt 6 mg per kg (2400 IU vitamin A).<br />Grovfôr er en rik kilde til beta-karoten. Høyest innhold finner vi i beitegras og lavest innhold i sent slått høy. Faktorer som grasets utviklingsstadium, høstingsforhold og lagringstid vil påvirke innholdet av beta-karoten i fôret. Dette kan variere svært mye, fra 30 til opp mot 400 mg beta-karoten per kg tørrstoff (12000 – 160000 IU vitamin A).</p>
<p><strong>PC-Horse og vitamin A</strong><br />Pc-Horse beregner behovet for vitamin A til alle typer hester. Programmet inneholder også verdier for vitamin A i alle fôrtypene i programmets fôrlister. Dersom innholdet av vitamin A i fôrplanene dine er for lavt eller for høyt vil du bli varslet om dette.<br />I tillegg til dette så skiller PC-Horse mellom vitamin A dersom det er beregnet fra fôrets innhold av retinol eller fra fôrets innhold av beta-karoten. Dersom innholdet av vitamin A i rasjonen blir for høyt på grunn av mye retinol vil du bli varslet om dette. Derimot vil ikke høyt vitamin A i rasjonen på grunn av mye beta-karoten bli varslet, da beta-karoten er et forstadium til vitamin A og kroppen vil etter behov regulere omdanningen av beta-karoten til aktivt vitamin A. Dette betyr at det ikke er fare for overdosering av beta-karoten.</p>
<p><em>This article was originally written by Dr. Day Austbø.</em><br /><em>Copyright: PC-Horse International - Norway 2012.</em><br /><em>Feel free to use and publish the material. Please indicate the source and author.</em></p>