<p><img style="vertical-align: middle;" src="images-joomla/stories/seasons/haybal.jpg" alt="haybal" width="200" height="133" /> <strong><span style="font-size: 18pt;">+</span></strong> <img style="vertical-align: middle;" src="images-joomla/stories/seasons/vatten.jpg" alt="vatten" width="200" height="133" /><strong><span style="font-size: 18pt;"> <strong>=</strong> </span></strong><img style="vertical-align: middle;" src="images-joomla/stories/seasons/ensilage.jpg" alt="ensilage" width="200" height="133" /></p>
<p>Når du skal fôre en hest må du bestemme deg for hvilke fôrslag du vil bruke, og bestemme hvor mye hesten skal få daglig av hvert fôrslag. Dette er i teorien enkelt, men det er likevel noen vanlige fallgruber.</p>
<p>I tillegg til å sikre at alle næringsstoffene hesten trenger er til stede i rasjonen, er det flere krav du må stille. Det første du må tenke på er at hesten skal ha nok å spise. Det vil si at rasjonen må inneholde tilstrekkelig fôr til at hesten føler seg mett. Metthetsfølelsen er viktig for hestens trivsel og mentale helse, og motvirker utvikling av stereotyp adferd som krybbebiting, vindsluking og tungerulling. Generelt vil en hest som føler seg naturlig mett fungere godt i de fleste sammenhenger, og bedre enn en hest som stadig er på søk etter mer mat.  Spørsmålet blir da, hvor mye fôr må en hest ha for å føle seg naturlig mett og tilfreds?  Her er noen enkle retningslinjer du kan følge:</p>
<p>Når vi snakker om hvor mye en hest får å ete, så er det ikke likegyldig om fôret er tørt eller fuktig. Det er tørrstoffet som gir energi og næringsstoffer. For oppbløtt fôr, som betfôr, er dette stort sett enkelt, siden mengden måles ut tørt før vann tilsettes. Når du vil kontrollere hvor mye et vannrikt fôr,  som høysilasje, tilsvarer som tørt fôr, må du imidlertid regne om.</p>
<p>Siden vanninnholdet er så viktig for fôrverdien, bør det være en selvfølge at du har en fôranalyse som forteller hvor mye tørrstoff det er i høysilasjen du bruker. Tørrstoffanalysen forteller hvor stor del av fôret som er vann, og hvor mye tørt materiale som blir igjen etter en tørkeprosess. Siden vannet i fôret ikke gir hesten metthetsfølelse, og heller ikke bidrar med næringsstoffer, er det viktig å kunne regne om til mengde tørt fôr når du skal sammenligne rasjoner. De fleste fôranalyser oppgir tørrstoffinnholdet i prøven som en prosentverdi. Hvis du ved analyse av en prøve av høysilasje får verdien 65 % for tørrstoffet, vet du at fôret ditt består av 65 % tørt materiale og 35 % vann. Når du skal vurdere mengden høysilasje du gir til hesten, er det vanlig å regne om til det tørrstoffinnholdet som vanlig høy har. Dagsrasjonen til hesten bør inneholde ca 1,5 kg tørt grovfôr (høy) per 100 kg kroppsvekt, hvis tygging og tarmfunksjon skal fungere godt. Tørt høy inneholder rundt 85 % tørrstoff og 15 % vann. </p>
<p>Her er et eksempel for å illustrere beregningene du kan gjøre:</p>
<p>Dersom du har en voksen hest som veier 500 kg, sier anbefalingen at du må gi rundt 7,5 kg tørt grovfôr. Når du bruker grovfôr med høyere vanninnhold enn 15 %, f. eks. høysilasje og oppbløtt betfôr, må du regne om, slik at du finner ut hvor mange kilo av ditt eget grovfôr som tilsvarer 7,5 kg tørt høy. Regn først ut hvor mye tørt grovfôr hesten din bør ha per dag. I vårt eksempel var det 7,5 kg.  For å finne hvor mye av ditt eget fuktige fôr denne høymengden tilsvarer, multipliserer du 7.5 kg med 85 som er vanlig tørrstoffprosent i høy, og dividerer på tørrstoffprosenten i ditt eget fôr. I vårt eksempel var denne prosenten 65.</p>
<p> 7.5*85/65 = 9,8 kg.  </p>
<p>Du må altså gi 9.8 kg høysilasje for at hesten skal få like mye tørrstoff fra grovfôret ditt som det er i  den anbefalte mengden tørt høy. Dersom ensilasjen bare har 50% tørrstoff må du gi 12,8 kg for å få anbefalt mengde tørrstoff fra grovfôret ditt.</p>
<p>Når du på denne måten har sikret at hesten får nok grovfôr i rasjonen kan du gå videre og gi kraftfôr, vegetabilsk olje, vitamin- og mineraltilskudd og eventuelt andre fôrtyper for å komplettere rasjonen. Bruk da PC-Horse programmet for å sikre at rasjonens totale innhold av energi, protein, mineraler og vitaminer dekker behovet til din hest. Dersom du definerer hesten riktig i programmet vil du lett se når rasjonen dekker behovene.</p>
<p>Det gjenstår likevel et spørsmål:</p>
<p>Hvor mye kan jeg regne med at hesten min eter per dag ?</p>
<p>Her kan du ta utgangspunkt i at en hest vil ete omtrent 2,5 kg tørt fôr per 100 kg kroppsvekt. Dette vil gjelde for voksne hester i liten eller ingen bruk, det vi i PC-Horse kaller vedlikehold. Unghester, hester i trening og avlshopper spiser mer fôr, og kan du regne med et daglig fôrinntak på 3,0 kg tørt fôr per 100 kg kroppsvekt.  Husk likevel at dette er retningslinjer. Det er individuelle forskjeller på hvor mye en hest spiser – akkurat som mennesker!</p>
<p><em>This article was originally written by Dr. Day Austbø.</em><br /><em> Copyright: PC-Horse International - Norway 2012.</em><br /> <em>Feel free to use and publish the material. Please indicate the source and author.</em></p>