<p>Når vi er kommet til april har vel de fleste som driver hesteavl bestemt seg for hvilken hingst de vil bruke på hoppa kommende bedekkingssesong. Dersom avlshoppa er drektig og venter føll i vår bør du orientere den aktuelle hingsteholder om forventet føllingsdato og avtale om hoppa skal transporteres før følling og følle hos hingsteholder, eller om hoppa skal få følle hjemme og transporteres etter at føllet er født.&nbsp; Husk at det er bestemmelser for transport av drektige hopper og hopper med unge føll.</p>
<p>Et alternativ er også å inseminere hoppa hjemme. Du må da avtale med hingsteholder/seminstasjon hvordan du lettest kan motta transportsæd. Dette er en sæddose som tappes på stasjonen, pakkes og sendes til deg på raskeste måte. Dette vil være gunstig for hoppa og det nyfødte føllet da de kan få være i sine kjente hjemlige omgivelser. Det reduserer også fare for smitte og stress som følge av transport og introduksjon i et nytt miljø.</p>
<p>Dersom du planlegger å benytte transportsæd er du imidlertid avhengig av å ha kontakt med en veterinær som har erfaring med ultralydundersøkelse og inseminering av hopper. Nødvendig utstyr vil da være transportabelt ultralydapparat til undersøkelse av eggstokkaktivitet og eventuell tidlig drektighet, samt mikroskop for å kunne sjekke kvaliteten på den mottatte sæddosen.&nbsp;</p>
<p>Gi veterinæren informasjon om dine planer og når du forventer at det blir aktuelt med inseminasjon. Det vil si at du må vite omtrent når hoppa kommer til å følle og om du har tenkt å inseminere på føllbrunsten ca 9 dager etter følling eller om du velger å vente til månedsbrunsten ca 30 dager etter følling.</p>
<p>Dersom hoppa insemineres på føllbrunsten og blir drektig vil den følle ca 1 måned tidligere neste år i forhold til i år. Dette er derfor særlig aktuelt for hopper som føller senere på året enn ønskelig. Insemineres hoppa på månedsbrunsten og blir drektig vil den følle omtrent til samme tid neste år som i år.</p>
<p>Skal hoppa bedekkes på føllbrunsten må alt være mest mulig optimalt. Hoppa må være fristk og sunn og føllingen må ha gått helt uten komplikasjoner. Veterinæren som skal foreta inseminasjonen vil kunne&nbsp; gi deg råd om du skal bedekke på føllbrunsten eller vente til neste brunst. Ikke press for å få inseminere tidlig dersom veterinæren mener det er best for hoppa å vente.</p>
<p>Nå som hoppene er inne i den siste delen av drektighetstiden øker næringsbehovet betraktelig. Fosteret vokser nå mye fram til følling og du må følge opp med fôringen. Dette betyr at det er viktig at du følger med på holdet til avlshoppa. Den kan fort bli tynn dersom du ikke følger med nå.&nbsp; Kjenn på ribbena. Det skal være litt fett mellom hånda og ribbena. Rygg og kryss skal ha jevne og fine linjer.</p>
<p>Hoppa skal ha de fôrtypene du forventer å bruke etter følling. Det vil si at du må bruke en kraftfôrblanding som er laget for drektige eller&nbsp; melkeproduserende hopper. I PC-Horse programmet vil næringsbehovet til avlshoppa automatisk endres etter hvert som drektigheten skrider fram. Programmet vet når hoppa ble drektig (du har lagt inn bedekkingsdatoen), samtidig vet programmet hvilken dato det er i dag (når du åpner programmet). Dermed beregnes næringsbehovet etter det behovet hoppa har nettopp i dag. Du bør derfor sjekke fôrplanene til avlshoppene jevnlig i denne siste perioden av drektighetstida.</p>
<p><em>This article was originally written by Dr. Day Austbø.</em><br /><em> Copyright: PC-Horse International - Norway 2012.</em><br /> <em>Feel free to use and publish the material. Please indicate the source and author.</em></p>
<p>&nbsp;</p>
<p>Andre aktuelle temaer:</p>
<p>Nå må vi tenke på avlshoppene. Link til Mars 2011</p>
<p>Hvordan har unghestene klart seg gjennom vinteren: Link til April 2011</p>