<p>Vitamin D er nødvendig for normal kalsiumomsetting hos dyr og mennesker. Mangel kan føre til rakitt. Dette er en tilstand som gir deformerte ben som følge av for lave konsentrasjoner av kalsium og fosfor i leddbrusk og benvev. Vitaminet finnes som vitamin D2 (Ergocalciferol) i planter og som vitamin D3 (Kolecalciferol) i animalsk fôr, særlig fra fisk. De to formene, D2 og D3 har samme biologiske aktivitet, 1 mikrogram (µg) av D2 eller D3 tilsvarer 40 internasjonale enheter (IU) vitamin D. Når hestene går ute i sommerhalvåret vil sollyset føre til at det produseres vitamin D3 i huden. Dette betyr at hester som er mye ute i solen ikke har behov for ekstra tilførsel av vitamin D. I vinterhalvåret er det mye mindre sollys, særlig på de nordlige breddegradene, og vi må sikre at fôrrasjonen inneholder nok vitamin D for å unngå mangel.</p>
<p><strong>Hvordan virker vitamin D i kroppen?</strong><br />I kroppen må vitamin D2 og D3 omdannes til den biologisk aktive formen 1,25(OH)2 D. Denne virker som et hormon og føres med blodet til tarmen, nyrene og skjelettet. Her fører det til økt absorpsjon av kalsium fra tarmen, mindre utskilling av kalsium i nyrene (økt reabsorpsjon) og påvirker både mobilisering og reabsorpsjon av kalsium og fosfor fra skjelettet. I tillegg til betydningen vitamin D har for kalsiumomsettingen er det også kjent at det påvirker cellenes vekst og differensiering.<br /><br /><strong>Hestens behov for vitamin D</strong><br />For hester som går ute og får rikelig sollys i sommerhalvåret er det ikke definert et behov for vitamin D, da sollyset fører til tilstrekkelig danning av vitamin D i huden. For hester som oppstalles inne og i vinterhalvåret da sollyset er sterkt redusert har NRC, 2007 definert følgende behov.<br />For alle typer voksne hester (vedlikehold, drektig, lakterende, i trening, avlshingster) er dagsbehovet satt til 6,6 IU vitamin D per kg kroppsvekt.<br />For unghester er behovet 22.2, 17.4, 15.9 og 13.7 IU per kg kroppsvekt ved alder henholdsvis 0-6, 7-12, 13-18 og 19-24 måneder.<br />For unghester i trening er behovet satt til 20 IU per kg kroppsvekt (gjelder bare unghester eldre enn 12 måneder).</p>
<p><img style="display: block; margin-left: auto; margin-right: auto;" src="images-joomla/stories/seasons/vitamin-d-horse.png" alt="vitamin-d-horse" /></p>
<p><br /><strong>Vitamin D i hestens fôr</strong><br />Kraftfôrblandinger til hester er vanligvis tilsatt vitamin D. Mengdene tilsatt varierer, men ligger ofte i området 500 – 2000 IU per kg fôr.<br />Korn inneholder lite eller ikke noe vitamin D.<br />Gras, ensilasje og høy inneholder imidlertid en del vitamin D, men mengden varierer betydelig. Innholdet av vitamin D i gras øker med grasets utvikling. Det vil si at gras som blir slått sent i sesongen inneholder mer vitamin D enn tidlig slått gras. Høy eller ensilasje som har tørket en periode i sola vil ha høyere innhold av vitamin D, avhengig av hvor lenge de har vært utsatt for sollys.<br />Da vitamin D vanligvis ikke blir analysert i grovfôret må vi gå til litteraturen for å finne opplysninger om hvilke innhold av vitamin D som kan være representative for de ulike typene grovfôr. PC-Horse bruker verdier for innhold av vitamin D i gras, ensilasje og høy i henhold til Ballet et al., 2000.</p>
<p><strong>Tabell 1. Middelverdier for innhold av vitamin D i gras, ensilasje og høy, IU per kg TS (Ballet et al., 2000).</strong></p>
<table style="width: 550px;" align="left" border="1" cellpadding="10">
<tbody>
<tr>
<td> </td>
<td>Gras*</td>
<td>Ensilasje</td>
<td>Høy</td>
</tr>
<tr>
<td>Vitamin D, IU/kg DM</td>
<td>365</td>
<td>440</td>
<td>1155</td>
</tr>
</tbody>
</table>
<p> </p>
<p> </p>
<p> </p>
<p><br />*Gras og kløver</p>
<p>Når du bruker PC-Horse til å sette opp rasjoner til hestene dine ser du med en gang hvor mye vitamin D det er i rasjonen. Du får advarsel dersom mengden er utenfor det anbefalte området. Vitamin D er ett av de fettløselige vitaminene som lagres i kroppsfett og kan føre til forgiftning dersom det gis i for store mengder over lengre tid. PC-Horse gir advarsel dersom vitamin D blir gitt i for store mengder.</p>
<p><em>Referanse: Ballet, N., J.C. Robert &amp; P.E.V. Williams. 2000. Vitamins in forages. page 399-431 In:</em><br /><em>Givens, D.I., E. Own, R.F.E. Axford &amp; H.M. Omed (Eds.). 2000. Forage evaluation in</em><br /><em>ruminant nutrition. CABI Publishing.</em></p>
<hr />
<p><strong>Hvor stor nytte av PC-Horse har du i samband med dette?</strong></p>
<p>PC-Horse er et av verdens mest kvalifiserte hjelpemiddel for fôring av hester. Du kan følge med og holde orden på alle typer hester (rase, kjønn, vekt, hold, alder, treningsintensitet, utegang, mm) og fôre dem etter ferdig-til-bruk-analyser på markedets ledende hestefôr, samt kombinere disse med dine egne fôranalyser (Eurofins sine analyser kan leses inn i programmet automatisk). Næringsbehovet for hver enkelt hest beregnes individuelt. Dersom du ser en hest som avviker fra det normale eller ønskelige i vekt, utvikling eller adferd så kan du raskt korrigere hestens fôrplan for å rette på problemet.</p>
<p style="margin-top: 0.1pt; margin-right: 0cm; margin-bottom: 0.1pt;"><em>This article was originally written by Dr. Day Austbø.</em><br /> <em>Copyright: PC-Horse International - Norway 2012.</em><br /> <em>Feel free to use and publish the material. Please indicate the source and author.</em></p>
<p><strong> </strong></p>