<p><img src="images-joomla/stories/seasons/11splash200x150.jpg" alt="11splash200x150" width="200" height="150" /><br /><br />Hestene bør helst få gå ute mest mulig. Nå er vi imidlertid på vei inn i den kalde årstiden og de utfordringene det fører med seg.</p>
<p>Generelt kan vi si at hestene tåler kulde godt. ”Nedre kritisk temperatur” er et uttrykk som sier hvor kaldt det må være før hestene må øke energiomsetningen for å holde varmen. Det vil si at hestene trenger ekstra fôr for å være i balanse. For voksne hester som er i normalt hold og får nok mat vil nedre kritisk temperatur være rundt minus 15 grader. Tynne hester, gamle hester og unghester tåler mindre kulde og her kan nedre kritisk temperatur ligge i området minus 5 -10 grader. Vind og nedbør vil føre til at hestene fryser lettere enn ved stille tørt være.</p>
<p>Dersom hestene skal være mye ute på vinteren er det viktig at de får nok grovfôr (høy eller ensilasje). Hestene produserer da mer kroppsvarme. Det ideelle er derfor at hester som går ute om vinteren får grovfôr etter appetitt.</p>
<p>Hester som trenes og kommer svette inn etter treningen bør få stå inne eller ha på dekken fram til de er tørre. Ellers er det ikke nødvendig at hestene går med tepper ute så sant det er tørt vær. Tvert imot, hestene bør få anledning til å tilpasse seg forholdene ute. En tykk og ren vinterpels holder hesten varm under de fleste forhold.</p>
<p>Dersom hesten må klippes på grunn av trening og konkurranse er det imidlertid nødvendig med  ekstra tepper dersom hesten skal gå ute.</p>
<p>En kritisk faktor om vinteren er vann. Hestene skal alltid ha tilgang til rent friskt vann. Om vinteren er det lettere at hestene får kolikk. Dette skyldes ofte at de får for lite vann eller at vannet er frosset. Vær derfor ekstra nøye med tilsyn for å sikre at hestene alltid har fri tilgang til vann.</p>
<p>I PC-Horse programmet kan du enkelt følge med hvor mye grovfôr hestene dine får. Prøv derfor å gi mest mulig grovfôr og gi kraftfôr etter behov og treningsmengde.</p>
<p>Dersom hestene skal gå ute hele tiden (utegang) stilles det egne og strengere krav til omgivelsene. Dette kan variere fra land til land, og det er viktig at de kravene som stilles blir fulgt opp. Generelt kan vi si at hestene skal ha tilgang til en tørr og trekkfri plass der de kan ligge komfortabelt i ly for vind og nedbør. </p>
<p><em>This article was originally written by Dr. Day Austbø.</em><br /><em> Copyright: PC-Horse International - Norway 2012.</em><br /> <em>Feel free to use and publish the material. Please indicate the source and author.</em></p>