<p><img src="images-joomla/stories/seasons/foal-and-mare550.jpg" alt="foal-and-mare550" height="413" width="550" /></p>
<p><strong><span style="font-size: 12pt; line-height: 115%;"></span></strong><span>Vi er kommet til september og årets beitesesong går mot slutten. Samtidig nærmer vi oss tiden da årets føll skal skilles fra mor. For mange føll er avvenningen en stressende tid som påvirker dem både fysisk og psykisk. I september er det derfor gunstig å forberede føllene godt. </span></p>
<p><span>Det er viktig at avvenningen blir gjort så skånsom som mulig. Det er flere måter å gjennomføre avvenningen på. Enkelte foretrekker å skille hopper og føll raskt, mens andre vil gjøre prosessen gradvis ved å la føllene være stadig lengre tid borte fra hoppa. Her må den enkelte bruke egne erfaringer og anvende de metodene som passer best under hjemlige forhold. Det vil blant annet være forskjell om man bare har en hoppe med føll eller om man har flere føllhopper, slik at føllene kan gå sammen etter avvenningen. </span></p>
<p><span>Der føllene blir veid regelmessig viser det seg ofte at tilveksten går ned i tiden etter avvenning. Dette er ikke ønskelig, da en periode med lav tilvekst gjerne blir fulgt av en periode med ekstra rask vekst. Dette kalles <em>kompensatorisk vekst</em>. Føllene prøver da å ta igjen for den tapte veksten etter avvenning. I slike perioder kan vi ofte se at føllene blir tynne og overbygde, dvs at de blir høyere over krysset enn over manken. Slik kompensatorisk vekst er ikke ønskelig da føllene i slike perioder kan ha ekstra tendens til en uønsket utvikling av sener, ledd og ben. En viktig del av forberedelsene til avvenning er derfor at føllene spiser godt og opprettholder normal tilvekst gjennom avvenningsperioden.</span></p>
<p><span>Det er vel kjent at stress kan føre til magesår hos hester, særlig til hester i trening som får relativt mye kraftfôr. En betydelig andel av våre ridehester, travhester og galopphester sliter da også med magesår. At dette også kan være et problem for føll og unghester er mindre kjent. Undersøkelser har imidlertid vist at en stor del av føllene også kan ha magesår, særlig de som får tilskudd av kraftfôr. Det er derfor ønskelig at føllene ved avvenning får <em>rikelig grovfôr av best mulig kvalitet,</em> slik at bruken av kraftfôr kan holdes på et moderat nivå. </span></p>
<p><span>Dersom føllene fortsatt får gå på beite etter avvenningen blir det vanligvis få problemer hvis beitene er rimelig gode så sent på året. Hvis beitene begynner å bli dårlige, bør føll og mødre få tilskudd av høy eller høysilasje ute. </span></p>
<p><span>Der føllene blir tatt inn fra beite ved avvenning er det viktig at de får fri tilgang til grovfôr, enten høy eller høyilasje, og at kvaliteten er tilpasset føll. Det vil si at både energi- og proteininnhold er relativt høyt. Det bør derfor absolutt være tatt fôranalyse av det grovfôret som skal benyttes i avvenningsperioden. </span></p>
<p><span>Føll har behov for grovfôr med høyt innhold av kalsium, energi og protein ved avvenning og gjennom hele første vinteren. Dette er grovfôr med næringsinnhold som også passer til eldre unghester i vekst. Svenske forsøk viser at føll og åringer vokser like bra på grovfôrbaserte rasjoner som på tradisjonelle rasjoner der kraftfôr utgjør en vesentlig del av rasjonen, så lenge grovfôret har den nevnte kvaliteten.</span></p>
<p><span>Når vi vurderer næringsinnhold basert på fôranalyser skal vi alltid bruke de verdiene som er oppgitt per kg tørrstoff. Dette er særlig viktig når vi bruker høysilasje, da dette fôret kan variere mye i vanninnhold.</span></p>
<p><span style="background-color: #ffffff;"><span style="background-image: none; background-repeat: repeat; background-attachment: scroll; background-position: 0% 0%; background-clip: border-box; background-origin: padding-box; background-size: auto auto;">Som en rettesnor kan vi si at grovfôr til føll og åringer bør inneholde minst 0,6 fôrenheter (FeH) og minst 85 gram fordøyelig råprotein per kg tørrstoff. I tillegg bør det inneholde minst 4 gram kalsium per kg tørrstoff.</span> </span></p>
<p><span>Konklusjonen er derfor at når vi planlegger avvenning av føllene er det en viktig del av planleggingen å sørge for at grovfôret har en kvalitet og et næringsinnhold som passer til føll og åringer. Dette krever at du har analyse av grovfôret og kan bruke analyseverdiene når du planlegger fôringen. </span></p>
<p><span>PC-Horse er et viktig redskap i denne sammenheng. PC-Horse og analysefirmaet Eurofins har i 2013 inngått en samarbeidsavtale slik at kunder som bestiller fôranalyser kan oppgi sin e-post adresse og får da tilsendt en datalesbar fil (xml-fil) som kan lastes direkte og korrekt inn i PC-Horse programmet. Dermed kan du, uten fare for å gjøre feil, sette opp fôrplaner til unghestene dine med det grovfôret du har på stallen. Bruker du PC-Horse aktivt vil du kvalitetssikre fôringen av unghestene dine, også i avvenningsperioden, på en måte som svært få kunne gjøre tidligere. </span></p>
<p style="margin-top: 0.1pt; margin-right: 0cm; margin-bottom: 0.1pt;"><em>This article was originally written by Dr. Day Austbø.</em><br /> <em>Copyright: PC-Horse International - Norway 2012.</em><br /> <em>Feel free to use and publish the material. Please indicate the source and author.</em></p>