I rasjonen til hester bør det være minst 1,5 kg grovfôrtørrstoff per 100 kg hest. Dette er viktig for normal funksjon av tarmsystemet og for at hesten skal få nok tyggetid til å føle seg mett og tilfreds. For hester som lett blir feite må vi da velge grovfôr med lavere energiinnhold slik at de kan få nok å spise uten å bli feite. For hester i trening er det motsatt. De bør få nok grovfôr i rasjonen og det skal være grovfôr med høyere energiinnhold. Dette medfører at vi kan redusere mengden kraftfôr i rasjonen, noe som kan ha positiv effekt på helse og trivsel, noe som i mange tilfeller også fører til bedre prestasjoner.