<p><img alt="yearlings-eating--in-haybar" src="images-joomla/stories/seasons/yearlings-eating--in-haybar.jpg" height="413" width="550" /></p>
<p>Vitamin E er tilsatt de aller fleste kraftfôrblandinger til hest. De fleste tilskuddsfôr til hester er også tilsatt vitamin E, enten sammen med flere andre vitaminer og mineraler, eller som spesielle vitamin E tilskudd, og da gjerne sammen med mineralet Selen.<br />Mengden av vitamin E i fôr uttrykkes i internasjonale enheter (IE) eller milligram per kg. 1 IE tilsvarer 1 mg. I PC-Horse oppgir vi behovet i milligram. Det finnes ulike kjemiske former av vitamin E. Naturlig E-vitamin har ofte høyere biologisk aktivitet enn syntetisk fremstilt vitamin E, som kan inneholde flere kjemiske former.<br /><br />De vanligste grovfôrtypene inneholder fra 30 til 100 IE vitamin E per kg tørt fôr (TS). Høyest er innholdet i ferskt fôr som gras og tidlig høstet høy eller høysilasje. Ved lagring avtar innholdet av vitamin E. Gjennom vinteren kan 50-70 % av opprinnelig mengde gå tapt.<br />Kornslag som havre, bygg, hvete og mais inneholder mindre vitamin E enn grovfôr av god kvalitet. Typisk innhold vil være i området 20 til 30 IE per kg. For korn gjelder som for grovfôr at innholdet av vitamin E avtar ved lengre tids lagring.<br />Siden innholdet av vitamin E i grovfôr og korn avtar med lagringstiden vil hestenes vitamin E status endre seg mye gjennom året dersom vi ikke tilfører ekstra vitamin E gjennom kraftfôrblandinger eller tilskuddsfôr.<br /><br />Vitamin E er et fettløselig vitamin. Det betyr at det finnes i de fettrike delene av kroppen. På cellenivå finnes vitaminet i fettet i cellemembranen. Her virker det som en antioksidant som beskytter cellen mot skadelig oksidering. Vitamin E virker i samspill med mineralet Selen som antioksidant. Selenet finnes i de vannholdige indre delene av cellen.<br /><br />Nettobehovet for vitamin E settes til 1,0 IE per kg kroppsvekt for voksne hester på vedlikehold, og for drektige hopper. Til hester i trening er behovet 1,6-2,0 IE per kg kroppsvekt avhengig av hvor hardt hesten trenes. Hos hopper med føll og unghester er behovet 2,0 IE per kg kroppsvekt. I PC-Horse anbefaler vi ca 20% mer enn nettobehovet, slik at vi har en sikkerhetsmargin innbygd ved utarbeiding av fôrplaner.<br /><br />Vitamin E er lite giftig og det er ikke farlig å gi 5-10 ganger mer enn de anbefalte mengdene, men så høye inntak av vitaminet er unødvendig og fordyrende. I denne sammenheng er det viktig å minne om at mineralet Selen, som virker sammen ved vitamin E, er svært giftig i for store mengder.<br />Mangel på vitamin E har blitt satt i sammenheng med sykdommer i muskelsystemet, som blant annet kvitmuskelsyke hos unge føll og krysslammelse. Vitaminet har også blitt satt i sammenheng med fruktbarhet hos hingster uten at dette er godt dokumentert. Noe av vanskene med å påvise eksakte årsaker til de sykdommene som settes i sammenheng med vitamin E mangel er samspillet med selen. Derfor er det viktig å kontrollere status både for vitamin E og selen i rasjonen, og passe på at det gis vitaminsierte tilskudd kraftôr når det er gått lang tid siden grovfôret i rasjonen ble høstet.</p>