<p><img style="vertical-align: middle;" alt="haybal" src="images-joomla/stories/seasons/haybal.jpg" height="133" width="200" /><span style="font-size: 18pt;"><strong>+</strong></span> <img style="vertical-align: middle;" alt="vatten" src="images-joomla/stories/seasons/vatten.jpg" height="133" width="200" /> <span style="font-size: 18pt;"><strong>=</strong></span> <img style="vertical-align: middle;" alt="ensilage" src="images-joomla/stories/seasons/ensilage.jpg" height="133" width="200" /></p>
<p>Når du skal fôre en hest må du bestemme deg for en daglig fôrrasjon . Husk da at det er flere krav som må stilles til denne fôrrasjonen.&nbsp; Det første du må tenke på er at hesten skal ha nok å ete. Det vil si at rasjonen må inneholde så mye fôr at hesten føler seg mett. Dette er viktig for hestens trivsel og mentale helse og vil motvirke at den utvikler uheldig stereotyp adferd som krybbebiting, vindsluking, tungerulling med mer.&nbsp; Generelt vil en hest som føler seg naturlig mett fungere bedre i de fleste sammenhenger.&nbsp; Spørsmålet blir da, hvor mye fôr må en hest ha for å føle seg naturlig mett og tilfreds? &nbsp;Her forstår du med en gang at det kan være store forskjeller mellom hestene. Det er likevel noen enkle retningslinjer du kan følge.</p>
<p>Før vi går videre må vi gjøre det helt klart at når vi snakker om hvor mye hesten eter, så må vi hele tiden forholde oss til mengde tørt fôr. Det vil si at dersom vi bruker fuktig fôr som f.eks ensilasje eller oppbløtt betefôr må vi regne om til den tilsvarende mengden tørt fôr.&nbsp; For betefôr er dette stort sett greit, da de fleste vet hvor mye tørt betefôr de bruker før vannet blir tilsatt. Når det gjelder ensilasje er det vanskeligere.&nbsp; Når du bruker ensilasje til hester bør det være en selvfølge at du har en fôranalyse som forteller hvor mye tørrstoff det er i fôret. Det vil si hvor stor del av fôret som er tørt materiale og hvor stor del som er vann.&nbsp; De fleste fôranalyser oppgir tørrstoffinnholdet i prøven som prosent. Det vil si at for en prøve av ensilasje vil verdien for tørrstoff i prosent oppgis som f.eks 65. Da vet du at prøven inneholder 65 % tørt materiale og 35 % vann.&nbsp; Når du skal vurdere den mengden ensilasje hesten får må du derfor korrigere for tørrstoff.&nbsp; Det er vanlig å oppgi at en hest i dagsrasjonen bør ha ca 1,5 kg tørt grovfôr per 100 kg kroppsvekt. Dersom du har en voksen hest på 500 kg vil dette si at du må gi rundt 7,5 kg tørt grovfôr. Dersom grovfôret du bruker er fuktig ensilasje må du da regne om slik at du finner hvor mye av det fuktige fôret som tilsvarer 7,5 kg tørt fôr. Her bruker du en enkel omregningsformel. Regn først ut hvor mye tørt grovfôr (f.eks høy) hesten din bør ha per dag. I vårt eksempel &nbsp;7,5 kg. &nbsp;Du tar da 7,5 kg og multipliserer med 85 som er vanlig tørrstoffinnhold i høy, og dividerer dette på verdien for tørrstoff i ensilasjen, i dette eksempelet 65 (se eksempel). Svaret på denne beregningen er at du bør gi hesten om lag 10 kg per dag av ensilasjen for at dette skal tilsvare 7,5 kg tørt høy .</p>
<p>7,5 x 85/65 = 9,8 kg, (dvs ca 10 kg)</p>
<p>Dersom ensilasjen hadde hatt et tørrstoffinnhold på 50 % ville beregningen vist at du da måtte gi 12,8 kg på grunn av at vanninnholdet var høyere.</p>
<p>Det er viktig å kunne regne om til mengde tørt fôr, da vanninnholdet i fôret ikke er med og gir hesten metthetsfølelse, og heller ikke bidrar med næringsstoffer.</p>
<p>Når du har sikret at hesten får nok grovfôr i rasjonen kan du gå videre og gi kraftfôr, vegetabilsk olje, vitamin og mineraltilskudd &nbsp;eller andre fôrtyper for å komplettere rasjonen. Bruk da PC-Horse programmet for å sikre at rasjonens totale innhold av energi, protein, mineraler og vitaminer dekker behovet til den aktuelle hesten. Dersom du definerer hesten riktig i programmet vil du lett se når rasjonen dekker behovene.</p>