<img alt="10splash200x133" src="images-joomla/stories/seasons/10splash200x133.jpg" height="133" width="200" /><br /><br />Det er mye diskusjon om tilgjengeligheten av mineraler i rasjoner til hester. Når vi tilsetter ekstra mineraler er dette oftest som salter, i uorganisk form. Mineraler kan også være bundet til en organisk forbindelse, f.eks til en aminosyre, eller ha blitt tatt opp i gjær eller andre levende celler. Mineraler som på denne måten er bundet til organiske molekyler kalles vanligvis chelaterte mineraler. Dersom vi søker på internett etter chelaterte mineraler til hester får vi mange treff. De fleste er skrevet som ledd i markedsføring av produkt som inneholder chelaterte mineraler. Det blir ofte hevdet at de chelaterte mineralene i produktet tas opp av hesten på en langt bedre måte enn de uorganiske formene av samme mineral.&nbsp; Produkter med chelaterte mineraler er oftest dyrere enn tilsvarende produkter med uorganiske mineraler.<br /><br />Dersom vi går nærmere inn i faglitteraturen og studerer resultater fra forsøk med absorpsjon av uorganiske og chelaterte mineraler, blir bildet et annet. Den offisielle amerikanske normen for ernæring av hester (Nutrient requirements for horses, NRC 2007) kommenterer hvor godt mineralene absorberes med bakgrunn i de forsøksresultater som er publisert. Her går det fram at enkelte mineraler kan ha en litt bedre utnytting i chelatert form, mens andre chelaterte mineraler faktisk absorberes dårligere enn mineraler i uorganisk form. Hovedbudskapet i NRC 2007 er at det ikke er store forskjeller mellom uorganiske og chelaterte mineralers evne til å tilføre hesten de mineraler den trenger. <br /><br />Ved beregning av behovet for de enkelte mineralene tar NRC med i betraktningen hvor godt mineralet absorberes. For et mineral hvor 50% av fôrets innhold blir absorbert, settes hestens dagsbehov til det dobbelte av den mengden kroppen trenger å suge opp fra tarmkanalen. Vi kan derfor si at dersom vi holder oss til behovene beregnet etter NRC, så har vi også tatt hensyn til hvor godt de ulike mineralene absorberes av hesten.<br /><br />PC-Horse beregner behovene for mineraler til alle typer hester i henhold til NRC-normen, siden vi regner denne for å være den fremste i verden når det gjelder mineraler. Da vet vi også at utnyttingsgraden av de ulike mineralene er tatt med i beregningen, og at hestens behov skal være dekket, enten mineralet i fôret er tilsatt i uorganisk og i chelatert form. Når det kommer sikker vitenskapelig dokumentasjon som viser at spesielle mineralformer, som for eksempel chelaterte,&nbsp; har egenskaper som gjør dem vesentlig mer tilgjengelige enn de uorganiske, vil vi legge dette inn i beregningsapparatet i PC-Horse programmet.