Det er mange typer tilskuddsfôr til hester på markedet. Mange gir slike produkter til hestene uten å ha fastslått om det er et reelt behov for tilskuddet eller om tilskuddet har en dokumentert effekt.

Vitamin og mineraltilskudd
Den mest vanlige typen tilskuddsfôr til hester er vitamin og mineraltilskudd. Disse produktene inneholder oftest vitaminene A, D, E pluss flere B-vitaminer og vitamin C. I tillegg inneholder de et bredt spektrum av makro- og mikromineraler. Hensikten med disse produktene er at de skal sikre at fôrrasjon ikke inneholder for lite av disse næringsstoffene.
Der hestens rasjon består hovedsakelig av grovfôr eller av grovfôr og rent korn (havre eller bygg) vil det oftest være behov for å ta med et vitamin/mineral tilskudd. De fleste har et balansert innhold av næringsstoffer og vil ikke kunne gi problemer med overdosering så lenge de brukes etter produsentens anbefalinger.