<p><img alt="12splash200x150" src="images-joomla/stories/seasons/12splash200x150.jpg" height="150" width="200" />&nbsp;<img alt="stivelse" src="images-joomla/stories/seasons/stivelse.jpg" height="133" width="200" /></p>
<p>Det er lange tradisjoner for å bruke kornprodukter, særlig fra havre og bygg, i rasjoner til hester. Dette er mest aktuelt til hester som går i arbeid eller trening, da disse har et forøkt energibehov som er vanskelig å dekke hvis det bare gis grovfôr.</p>
<p>Havre blir ofte gitt hel eller knust, mens bygg og andre kornslag inngår som hovedbestanddel i kraftfôrblandinger, enten pelletert eller som müsli.</p>
<p>Felles for de ulike typene korn er at de inneholder ca 50% stivelse. Det er denne stivelsen som er den energirike delen av kornet. Stort sett kan vi regne at korn og kraftfôrblandinger inneholder rundt dobbelt så mye energi per kilo som tørt grovfôr (høy). Sammenligner vi med fuktig grovfôr (ensilasje) vil korn og kraftfôr per kilo komme langt mer gunstig ut. Derfor må ved sammenligning av energiinnhold alltid huske på å korrigere fôrene til samme vanninnhold først. Det mest energirike vi kan tilsette i rasjonen til hester er fett (f. eks. vegetabilsk olje). Fett gir nesten 3 ganger mer energi per kilo enn korn, men kan ikke brukes i store mengder på grunn av problemer med fordøyelse og absorpsjon.</p>
<p>Når hestens rasjon består av overveiende grovfôr, vil mye av fordøyelsen skje i blind- og tyktarmen etter at fôret har passert magesekken og tynntarmen. Her blir de fintyggede plantefibrene nedbrutt (gjæret) av mikrober. Ved denne gjæringen dannes korte, vannløselige fettsyrer, hovedsakelig eddiksyre og propionsyre. Disse suges lett opp gjennom tarmveggen og gir hesten en jevn tilførsel av næringsstoffer som brukes som energi til arbeid og produksjon av melk og foster. &nbsp;</p>
<p>Når vi derimot gir hesten stivelsesrike fôrtyper (korn og kraftfôrblandinger), blir en stor del av stivelsen fordøyd i tynntarmen. Stivelsen brytes her ned av enzymer til sukker (glukose) som transporteres fra tarminnholdet til blodet. Dette fører til økning i hestens blodsukkernivå. For å regulere blodsukkernivået blir det skilt ut insulin som sørger for at glukosen brukes direkte til energi eller lagres som glykogen i lever og muskler og som fett i fettvevene. Når hestene får mye stivelsesrikt kraftfôr blir de lettere ”heite” og enkelte hester kan da bli vanskeligere å kontrollere, men dette varierer mye. Det er ikke sikkert vist at en type stivelse, f.eks fra havre, lettere gjør hestene heite enn f.eks stivelse fra bygg. Oftest er det mengden som er utslagsgivende.</p>
<p>Hester som trenes og får mye stivelsesholdig fôr må holdes i jevn aktivitet. Dersom hestene får noen fridager uten at fôringen reduseres kan de lett få muskelproblemer som resulterer i stivhet, ”tying up”, eller den mer alvorlige krysslammelsen. Husk alltid at hester som arbeider eller trener hardt må få redusert kraftfôrmengde på fridager, gjerne ca halvparten av den mengden de får på dager med trening. Hester som tidligere har hatt denne typen problemer bør helst mosjoneres lett også på fridagene.</p>
<p>Når hestene får mye kraftfôr i ett måltid vil en del av stivelsen passere tynntarmen uten å bli absorbert, og kommer dermed over i blindtarmen. Her vil stivelsen påvirke tarmfloraen og kunne føre til fall i pH-verdi (miljøet i tarmen blir surere), eller gi årsak til andre ubalanser som i alvorlige tilfeller kan resultere i kolikk eller forfangenhet.</p>
<p>En hest i hard trening kan som nevnt trenge relativt mye kraftfôr og det er da viktig at kraftfôret fordeles på flere måltider. En vanlig huskeregel er at et enkelt måltid ikke skal inneholde mer enn 1,5 til 2,0 gram stivelse per kilo av hestens kroppsvekt. Det vil si at en hest på 500 kg ikke bør få mer enn 750 – 1000 gram stivelse per måltid. Dersom hesten får 2 kg kraftfôr til et måltid vil dette tilsvare denne mengden stivelse.</p>
<p>Vi kan altså slå fast at stivelsesholdige kornprodukter er viktige fôrslag som tilfører hestene energi til arbeid og trening, men at denne typen fôr i for store mengder kan føre til problemer og sykdom. Det viktigste ved bruk av en større andel stivelsesholdige fôr i rasjonen er å holde oppsyn med hvor mye stivelse hesten får i hvert enkelt måltid.</p>
<p>I PC-Horse programmet kommer vi nå til å ta med stivelse i rasjonsberegningene. For at dette skal gi mening er det viktig at du bruker programmets funksjon for å fordele dagsrasjonen på måltider. Da vil programmet regne ut mengde stivelse per måltid og gi advarsel dersom det blir for mye. På denne måten vil du enkelt ha oversikt og kunne korrigere rasjonen eller antall fôringer slik at faren for uheldige bivirkninger eller sykdom blir minst mulig.</p>