<p><span>Sommeren er en aktiv periode for mange konkurransehester. Nå i august er vi midt på sommeren og mange konkuransehester har alt hatt en lang sesong i denne varmeste årstiden. Likevel gjenstår mange store konkurranser, særlig innen gallopp og travsporten. </span></p>
<p><span>Er det spesielle ting med fôringen vi må være ekstra oppmerksomme på når hestene går harde konkuranser om sommerem? Generelt kan vi si at fôr og fôring kan gå som normalt også om sommeren, men i særlig varme perioder er det viktig å skjerme hestene mot varmen deler av døgnet. Det er også viktig å sørge for god ventilasjon under transport. Når hestetransporten blir stående fast i rushtrafikken kan det fort bli for varmt for hestene. Etter trening og konkurranse skal hestene kjøles ned på en skånsom måte. Hester som blir varmestresset kan få nedsatt apetitt og dette er svært uheldig i en viktig periode av konkuransesesongen.</span></p>
<p><span>Vi kan altså slå fast at fôr og fôringsrutiner kan være som vanlig også om sommeren. Svært viktig er det imidlertid å sikre god væske- og elektrolyttbalanse, da trening og konkurranse i varme perioder øker tap av væske og elektrolytter betraktelig. I praksis betyr dette at hestene må sikres tilgang på friskt vann og salt.</span></p>
<p><span>Mange forsøk har vist at hester ikke drikker nok vann når de bare får vann fra drikkekar. Dersom de får friskt vann fra store bøtter vil opptaket av vann øke. Dersom hester drikker for lite vann vil dette kunne påvirke prestasjonene vesentlig. I tillegg er hestene mer utsatt for kolikk når de drikker for lite vann. Husk også å gi hestene vann under lengre transport. Ta gjerne pauser og la hestene få drikke.</span></p>
<p><span>For å sikre at hestene får i seg nok salt er det ikke tilstrekkelig at de har tilgang til saltstein. Mange hester spiser alt for lite fra saltstein når behovet er stort. Vi må derfor i stedet gi salt på fôret eller blande salt i vannet. Dersom vi gir salt på fôret bør dette fordeles over minst to måltider. Etter hard trening og konkurranse har hestene svettet mye og derfor tapt mye salt. For raskt å kunne erstatte dette tapet kan det være gunstig å venne hestene til å drikke vann som er tilsatt 5 gram salt per liter. En til to bøtter med slikt vann vil tilføre 50 -100 gram salt og dermed bidra vesentlig til å gjenopprette elektrolytt balansen. Alle verdier i dette eksempelet er regnet for hester på 500-600 kg kroppsvekt. For mindre hester og ponnier må det regnes om i forhold til kroppsvekten.</span></p>
<p><span>PC-Horse programmet beregner hestens behov for salt i forhold til den treningsmengden dere oppgir og i tillegg ut fra årstid. Det vil si at programmet vil beregne et høyere behov for salt om sommeren enn om vinteren. Bruk derfor PC-Horse aktivt og du får beregnet saltbehovet ut fra hestens kroppsvekt, treningsmengde og den aktuelle årstiden.</span></p>