<p>De mest vanlige fôrtypene til hest inneholder lite fett. I grovfôr som høy og høysilasje er fettinnholdet oftest rundt 10-15 gram (fordøyelig) fett per kg tørt materiale. I bygg er innholdet av fett ca 20 gram per kg og i havre rundt 50 gram per kg.</p>
<p>Fett i form av vegetabilske oljer kan være et viktig energitilskudd i rasjonen, særlig til hester som har problemer med reguleringen av sukker og derfor må ha minst mulig stivelsesholdig kraftfôr eller sukker i rasjonen. Fett i rasjonen påvirker i liten grad blodsukkeret og kan derfor brukes til hester som lett kan bli forfangne eller har problemer med ”Tying up” symptomer eller krysslammelse.</p>
<p>Hesten fordøyer godt fett når det gis i moderate mengder. Dersom vi gir vegetabilsk olje i rasjonen regner vi at det er uproblematisk å gi opp til 1.0 desiliter olje (0,1 kg) per 100 kg kroppsvekt. Det vil si at vi til en hest på 500 kg kan gi 0,5 liter per dag. Dette bør deles på minst to måltider.</p>
<p>Hesten er ikke spesielt glad i vegetabilsk olje. Vi må derfor blande oljen i noe som hesten liker godt, f.eks i kraftfôret.</p>
<p>Fett er energirikt og vi kan regne at vegetabilsk olje inneholder rundt tre ganger så mye energi som vanlig korn og kraftfôrblandinger. Det vil si at 0,3 kg olje har omtrent samme energiverdi som 1 kg kraftfôr.</p>
<p>&nbsp;</p>
<p>&nbsp;</p>
<p>&nbsp;</p>
<p>&nbsp;</p>