Hestens blindtarm rommer ca 30 liter. Den er omlag 1 meter lang og opptil 25 cm i diameter. Blindtarmen og det meste av den store tykktarmen er hestens " gjæringskammer" i likhet med formagene hos drøvtyggerne. Her finnes bakterier ( i blindtarmen også protozoer) som bryter ned tungtfordøyelige fôr-komponenter som ikke fordøyes i tynntarmen. Selv om hesten er planteeter produserer den i likhet med drøvtyggerne ikke selv enzymer som bryter ned tungtfordøyelige karbohydrater som cellulose og hemicellulose. Den er derfor helt avhengig av mikrobene i blindtarm og tykktarm for at disse fôrkomponentene ved hjelp av mikrobenes enzymproduksjon skal kunne brytes ned og komme til nytte.