Etter innsetting blir unghestene oftest satt på boks med noen timer daglig i luftegården. I tillegg kommer treningen som nå har begynt. Unghestene skal også over på en fôring som er bestemt av oss og som avviker vesentlig fra beitegraset de har spist gjennom sommeren.

Jevnlig aktivitet, slik som unghestene har når de går på beite, har i flere undersøkelser vist seg å være gunstig for utviklingen av et sterkt skjelett. Mye aktivitet stimulerer til økt mineralisering av knoklene som belastes. Dette kan undersøkes ved hjelp av røntgenteknikker der man på bildene kan måle tettheten i knokkelen, vanligvis pipa på et frambein (MC3).